Vrou het glo voorgegee sy is mediese dokter | Netwerk24
Kano Mireille Mumina (38), 'n vrou wat na bewering voorgegee het dat sy 'n mediese dokter is, het Woensdag in die landdroshof in Emalahleni in Mpumalanga op 'n aanklag van bedrog verskyn.
Kapt. Dineo Lucy Sekgotodi, Valke-woordvoerder, sê owerhede het Dinsdag toegeslaan op die perseel waar sy gepraktiseer het ná bewerings dat dokters sonder geldige kwalifikasies daar praktiseer.
Mumina het glo beweer dat sy nie haar praktykkaart kon vind nie toe sy daarvoor gevra is. Haar besonderhede kon ook nie gevind word op die registers van die Raad op Professionele Gesondheidsberoepe van Suid-Afrika nie.
Sekgotodi sê sy is onmiddellik in hegtenis geneem en van bedrog aangekla. Beslag is gelê op 'n groot klomp lêers en die ondersoek gaan voort.